‘ธนชาต’ลุยกองทุนสำรองเลี้ยงชีพ
บลจ.ธนชาต รุกกองทุนสำรองเลี้ยงชีพเต็มสูบ ชูผลงานนโยบายหลายทางเลือก เจาะลูกค้าแบงก์แม่
4 มี.ค. 2556

บลจ.ธนชาต รุกกองทุนสำรองเลี้ยงชีพเต็มสูบ ชูผลงานนโยบายหลายทางเลือก เจาะลูกค้าแบงก์แม่
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า ปี 2556 บริษัทจะรุกธุรกิจกองทุนสำรองเลี้ยงชีพอย่างจริงจัง เนื่องจากมีความพร้อมในการดำเนินธุรกิจมากขึ้น หลังจากธนาคารธนชาตได้ควบรวมกิจการกับธนาคารนครหลวงไทยเสร็จเรียบร้อยแล้ว โดยบริษัทมีแผนเจาะกลุ่มลูกค้าของธนาคารธนชาตในการทำตลาดกองทุน
“ปัจจุบันบริษัทเอกชนที่มีการจัดตั้งกองทุนสำรองเลี้ยงชีพในระบบยังมีจำนวนไม่มาก เมื่อเทียบกับจำนวนบริษัทในประเทศไทย บริษัทจึงจะใช้เครือข่ายของธนาคารธนชาต ที่มีสาขา 630 สาขาทั่วประเทศและส่งทีมงานเข้าไปคุยกับลูกค้า ในส่วนของลูกค้ารัฐวิสาหกิจ บริษัทก็ไม่ปิดกั้น อีกทั้งยังมีรางวัลที่บริษัทได้รับในปีที่ผ่านมารับประกันผลงานได้” นายบุญชัย กล่าว
ปี 2555 บริษัทได้รับรางวัลบริหารจัดการกองทุนสำรองเลี้ยงชีพดีเด่น ประเภทกองทุนร่วม (Pooled Fund) ของกระทรวงการคลัง จากการบริหารกองทุนสำรองเลี้ยงชีพธนชาตทวีค่า ซึ่งจดทะเบียนแล้ว ซึ่งเป็นเครื่องยืนยันถึงคุณภาพการให้บริการของทีมงาน 
ปัจจุบันบริการกองทุนสำรองเลี้ยงชีพของบริษัทมีนโยบายการลงทุนหลากหลายให้สมาชิกเลือกได้ (Employee’s Choice) กับแนวคิด “3 ขั้นตอน 4 นโยบาย กับ 5 แผนการลงทุน” ซึ่งมั่นใจว่าจะตอบโจทย์ สมาชิกทุกคนของกองทุนสำรองเลี้ยงชีพได้
นายบุญชัย กล่าวว่า ในอนาคตยังมีแผนจะเพิ่มช่องทางการลงทุนของกองทุนสำรองเลี้ยงชีพไปลงทุนในต่างประเทศผ่านกองทุนเพื่อลงทุนต่างประเทศ (FIF) และมีแผนจะให้บริการแก่สมาชิกกองทุนสำรองเลี้ยงชีพในการปรับสัดส่วนเงินลงทุนตามต้องการ รวมถึงเพิ่มนโยบายการลงทุนใหม่ๆ เพื่อช่วยกระจายความเสี่ยง
สำหรับผลการดำเนินงานของกองทุนสำรองเลี้ยงชีพของบริษัทในปีที่ผ่านมา กองทุนที่มีนโยบายลงทุนในตราสารหนี้มีผลตอบแทนเฉลี่ย 3.29% กองทุนที่มีนโยบายลงทุนผสมมีการลงทุนในหุ้นและตราสารหนี้ สามารถสร้างผลตอบแทนสูงสุดอยู่ที่ 12.21% 
ทั้งนี้ ปี 2555 บลจ.ธนชาต มีมูลค่าสินทรัพย์ในธุรกิจกองทุนสำรองเลี้ยงชีพ มูลค่า 9,934 ล้านบาท เพิ่มขึ้นจากปี 2554 ซึ่งมีสินทรัพย์อยู่ที่ 9,088 ล้านบาท